《真兴寺阁》
宋代·苏辙

秦川不为广，南山不为高。
嵯峨真兴阁，杰立陵风飚。
危槛俯翔鸟，跳檐落飞猱。
上有傲世人，身衣白鹤毛。
下视市井喧，奔走何嗷嗷。
萧然倚楹啸，遗响入云霄。
清风吹其裾，冉冉不可操。
不知何所为，岂即非卢敖！游目万里间，远山如伏羔。
遗语谢世俗，钓鱼当钓鳌。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。